কবি আবদুস সাত্তারের যে অবদান-গবেষণা কিংবা সমগ্র বাংলা সাহিত্যে-তা কি কোনক্রমেই উপেক্ষার বিষয়? অবাক না মেনে উপায় নেই, আজ যখন দেখি-তিনি বাংলা সাহিত্যের কী অসাধারণ কাজগুলো করে গেছেন! তাঁর সেই কাজের পরিধি যেমন ব্যাপক, তার চেয়েও বড় কথা হলো গুরুত্বের দিক দিয়ে সেসব অসামান্য চূড়াস্পর্শী। কী লেখেননি তিনি? সাহিত্যের এমন কোন্ দিক আছে, যা তিনি স্পর্শ করেননি? গবেষণা, কবিতা, প্রবন্ধ, স্মৃতিচারণ, জীবনকথা, অনুবাদ, শিশুসাহিত্য সম্পাদনাÑসকল বিষয়েই ছিল তাঁর অবাধ বিচরণ। এত বিপুল লেখা-তাঁর সমকালীন আর কোন লেখক লিখেছেন বলে আমাদের জানা নেই। বাংলা, ইংরেজি মিলিয়ে তাঁর প্রকাশিত গ্রন্থের সংখ্যাও শতাধিক। অসুস্থ হবার পূর্ব মুহূর্ত পর্যন্ত আবদুস সাত্তার লেখায় ছিলেন একজন শ্রমিকের মতোই নিরলস। জাত-লেখক বলতে যা বোঝায়, তিনি ছিলেন প্রকৃত অর্থে তাই।